Nice

Nice (italiensk: Nizza eller Nizza Marittima, gresk: Νίκαια, latin: Nicaea) er den femte største byen etter befolkning i Frankrike etter Paris, Marseille, Lyon og Toulouse. Det urbane området til Nice strekker seg utenfor byens administrative grenser, med en samlet befolkning på rundt 1 million  på et areal som utgjør 271 km². Nice er lokalisert på sørøstkysten av Frankrike ved Middelhavet. Nice er den nest største franske byen ved kysten av Middelhavet etter Marseille.

Byen er kalt for «Nice la Belle» (Vakre Nice); dette er også tittelen på en uoffisiell byhymne for Nice, skrevet av Menica Rondelly i 1912. Nice er hovedstad for departementet Alpes-Maritimes og er den nest største byen i regionen Provence-Alpes-Côte d'Azur etter Marseille.

Klima 
Nice har et middelhavsklima med milde temperaturer store deler av året. Nedbøren er svært moderat, og i hovedsak begrenset til vinteren. Somrene er varme, tørre og solrike. Våren starter mildt og regnfullt i slutten av mars, og er økende varmt og solrikt fram mot juni.

Historie 
Dagens område til Nice inneholder av Terra Amata, et arkeologisk område som viser spor etter svært tidlig bruk av ild. 

Rundt 350 f.Kr. opprettet grekere fra Massalia (dagens Marseille) en fast bosetning og kalte den for Nikaia etter Nike, seiersgudinnen i henhold til gresk mytologi. I årenes løp har byen hatt mange herskere. Dens strategiske lokalisering og havn hadde stor betydning for dens maritime styrke. I mange år var den underlagt hertugdømmet Savoie, deretter ble den en del av Frankrike mellom 1792 og 1815, før den ble gitt tilbake til kongedømmet Sardinia, inntil byen ble annektert på nytt av Frankrike i 1860 og har vært fransk siden.

Den klare luften og den myke lyset har hatt en særlig tiltrekning til mange av de fremste kunstnerne på 1800- og 1900-tallet, slike som Marc Chagall, Henri Matisse, Niki de Saint Phalle og Arman. Deres verker er fremmet i mange av byens museer, inkludert Musée Marc Chagall, Musée Matisse og Musée des Beaux-Arts Jules Chéret. 

Nice har den nest største hotellkapasiteten i Frankrike og den er en av de mest besøkte steder generelt; den mottar rundt 5 millioner turister og besøkende hvert år. Den har den tredje mest travle flyplassen i Frankrike etter de to ved Paris. Nice er også den historiske hovedstaden til grevskapet Nice (Comté de Nice). Utenfor Nice ligger Cap Ferrat.

Nice som feriested 

Byens milde middelhavsklima og naturskjønnhet gjorde at mange fra det engelske aristokratiet og overklassen fra 1700-tallet av begynte å tilbringe vintrene her. Legen og forfatteren Tobias Smollett var en av initiativtakerne til Nice-turismen. Blant senere gjester var dronning Victoria, Winston Churchill, Nikolaj II av Russland, Aga Khan og den franske keiserinnen Eugénie.

Byens hovedpromenade mot sjøsiden, Promenade des Anglais, har sitt navn etter de tidlige besøkende ved feriestedet. I 1832, mens byen var en del av Kongedømmet Sardinia, ble det vedtatt en byplan som skulle legge til rette for denne turismen. En spasergate langs sjøen ble anlagt og fikk navnet Camin dei Inglesi. Denne ble etterhvert utvidet og ble i 1860 omdøpt til det franske Promenade des Anglais. Gata er i dag et av byens mest markante trekk.

På grunn av byplanen og feriehotellene ble Nice i 2021 oppført på UNESCOs verdensarvliste som «Nice, vinterresidensbyen ved Rivieraen».

Samfunn
Handelshøgskolen EDHEC Business School og universitetet École pour l'informatique et les nouvelles technologies har avdelinger i Nice.

Se også
Kommuner i departementet Alpes-Maritimes
Pissaladière (matrett fra Nice)

Referanser

Eksterne lenker 
 
  

Kommuner i Alpes-Maritimes
Byer i Provence-Alpes-Côte d'Azur
 
Bosetninger etablert på 300-tallet f.Kr.